**Objava za medije / za objavu odmah**

**Prezentirani rezultati sezone Dječjeg odmarališta 'Varaždin' na Rabu**

**Varaždin, 19. listopada** – Danas je u palači Herzer održana prezentacija i prigodno druženje svih sudionika sezone ljeto 2017. u Dječjem odmaralištu 'Varaždin' na Rabu.

Gradska tržnica koja već treću sezonu upravlja Odmaralištem, na ovaj je način zahvalila ravnateljima i voditeljima grupa vrtića, škola i drugih udruženja koji su ove sezone posjetili Rab, te osoblju Odmarališta koje je tijekom cijelog ljeta brinulo o zadovoljstvu malih gostiju.

Druženje su uveličale zamjenica gradonačelnika Grada Varaždina **Sandra Malenica** i pročelnica Upravnog odjela za društvene djelatnosti Grada Varaždina **Danijela Vusić.**

Direktor Gradske tržnice **Predrag Ciglar** u prezentaciji je istaknuo kako je iznimno zadovoljan rejtingom Odmarališta koje je svake sezone u potpunosti popunjeno.

*'Povratne informacije koje dobivamo od mladih korisnika izuzetno su pozitivne. Djeca na Rabu učvršćuju prijateljstva, uče se samostalnosti, dok im je sve vrijeme ispunjeno izletima, radionicama, školom plivanja i drugim zabavnim ali i edukativnim sadržajima. Kontinuirano ulažemo u održavanje i opremu Odmarališta, kao i u nove rekvizite za igru i animaciju djece'*, napomenuo **je Ciglar** te zaključio kako su dobri rezultati postignuti u prvom redu zbog predanog osoblja, kojima je ovom prilikom zahvalio na trudu i radu.

Rab je ove sezone posjetilo **11 osnovnih škola**, **16 dječjih vrtića**, **centri za socijalnu skrb**, **društva**, **klubovi** i **udruge** iz Varaždinske, Međimurske i Koprivničko – križevačke županije te Grada Zagreba. Ukupno je ugošćeno 1036 osoba, od čega 925 djece i 111 voditelja grupa.

Osim ljetovanja predškolaca, na Rabu su održane i škole u prirodi za učenike 3. i 4. razreda koje se ostvaruju uz preporuku Ministarstva znanosti, obrazovanja i sporta, te kampovi gitare i sporta.

Interes za ljetovanje izrazito je velik te se već sada popunjavaju termini za sezonu ljeto 2018. Iz Gradske tržnice stoga pozivaju sve zainteresirane institucije da svoje termine rezerviraju u najkraćem mogućem roku.

**Gradska tržnica ujedno predstavila novi projekt - slikovnicu 'Šetnja tržnicom' namijenjenu djeci predškolske dobi**

Ovom prigodom ujedno je predstavljen **novi projekt Udruge hrvatskih tržnica** u kojemu Gradska tržnica Varaždin sudjeluje kao partner. Riječ je o jedinstvenoj **slikovnici 'Šetnja tržnicom'**, autorice Marije Martinko, namijenjenoj djeci predškolske dobi. Slikovnica na slikovit i kreativan način djecu educira o domaćoj hrani i tržnici kao mjestu na kojoj je ona dostupna izravno od poljoprivrednika. Slikovnicu će Gradska tržnica donirati svim dječjim vrtićima u Varaždinskoj županiji.

*'Ovime želimo na mlade generacije prenijeti naviku posjećivanja tržnice te im pokazati tko sve ovdje prodaje, što se može doznati i zašto je na tržnici doživljaj kupovine drugačiji'*, poručio je **Ciglar**.

**Gradska tržnica d.o.o.**

direktor Predrag Ciglar

E-mail: direktor@varazdinskiplac.hr

Tel: 042.320.956